
Romarski put Majke Božje Čiselske u Donjoj Pušci 

Anđela Cirkveni, načelnica Općine Pušća 



Dobro došli, dragi hodočasnici, u općinu Pušća i Župu sv. Jurja, čiji krajolik svojom raznolikošću 
prirodne, kulturno-povijesne i duhovne baštine očarava svakog posjetitelja! Dobro došli na 
sjeverozapad Zagrebačke županije i istočni dio osunčanih proplanaka i padina Marijagoričkog 
pobrđa na kojima se smjestilo osam naših naselja: Bregovljana, Donja Pušća, Dubrava Pušćanska, 
Gornja Pušća, Hrebina, Hruševec Pušćanski, Marija Magdalena i Žlebec Pušćanski. 

Najveće naselje naše općine je Donja Pušća, udaljena od grada Zagreba samo tridesetak 
kilometara. To je i administrativno središte Općine, ali i središte naše župe. Zakonom o 
lokalnoj samoupravi iz 1993. godine Pušća dobiva status općine pa se ustrajno trudimo postati 
gospodarski poželjna i društveno razvijena zelena oaza, privlačna i ugodna za rad, boravak i 
življenje. Od te godine ostvarili smo mnoge projekte u svrhu poboljšanja uvjeta života iživljenja 
stanovnika općine Pušća. Zbog savjesnog i odgovornog poštivanja svih Zakona i Propisa, kao i 
racionalnog ulaganja i upravljanja našom Općinom u posljednjih trinaest godina, prema stupnju 
razvijenosti rangirani smo u visoku 4. kategoriju općina i gradova RH. Također, Forbesov institut 
za istraživanje kvalitete života stanovništva, u 2012. godini, birajući najbolje i najperspektivnije 
gradove i općine u Hrvatskoj, općini Pušća dodijelio je 26. mjesto među 100 najbolje rangiranih! 

Tragovi vrijednih ruku naših predaka obvezuju nas zaštititi i unaprijediti sve ono što su 
nam ostavili u svojoj duhovnoj, kulturnoj i povijesnoj ostavštini. Upravo u središtu Donje Pušće 
nailazimo na rijedak primjer crkvenoga graditeljstva, jer su na jednoj uzvisini dvije crkve - u 
podnožju tzv. Cirkvenog brijega uzdiže se Župna crkva sv. Jurja, a na vrhu iste uzvisine je kapela 
Majke Božje Čiselske. 

Obje sakralne građevine daju mjestu nadaleko prepoznatljivu vizuru, a pušćanskoj župi 
poseban čar. Stogaje urbanističko-pejsažno uređenje padine „Staza života" - s novim postajama 
Križnoga puta od Župne crkve sv. Jurja do kapele Majke Božje Čiselske - naš doprinos očuvanju 
te pušćanske duhovno-kulturne baštine. Postaje Križnoga puta (rad samoukog kipara Franje 
Haramine) obogatile su perivojno oblikovani prostor i stvorile sakralno-meditativni sadržaj 
namijenjen ne samo župljanima župe sv. Jurja, nego i svima vama, dragi naši romari! 

Želja nam je da područje pušćanske općine i župe postane i bude mjestom naših zajedničkih 
susreta s Majkom Božjom Čiselskom, mjestom gdje će brojni hodočasnici ispuniti svoje zavjete, 
donijeti svoje nove prošnje i pjevati marijanske pjesme, pri tome uživajući u bogatstvu prirodnih 
i kulturno-povijesnih ljepota koje su nam ostavili naši preci. 

Sačuvati za budućnost 

Vlč. Franjo Tkalčec, župnik Župe sv. Jurja, Donja Pušća 



Vrijeme prolazi. Sjećanja blijede, gube se, nestaju! 

Kako sačuvati događaje od zaborava? Možda netko vodi dnevnik u koji zapisuje ono što je 
njemu važno...? Netko drugi piše kronologiju događaja za sebe. Može li se u naš mozak upisati 
sjećanje na prošlost, a da ne pomiješamo jučer i prekjučer, lanjske događaje s onima od prije pet 
ili pedeset godina? Nažalost, nemamo takvih sposobnosti kojima bismo sačuvali prošlost od 
zaborava. Netko će zapamtiti više, netko manje. Budući naraštaji ostat će uskraćeni za prošlost. 

Brošura o kapeli Majke Božje Čiselske pravi je način i primjer kako sačuvati djelić prošlosti 
za budućnost. Želja je riječima i slikom pokazati kada je sagrađena kapela te istaknuti i štovanje 
vjernika prema Blaženoj Djevici Mariji. U tom smislu, brošura je naše sačuvano sjećanje u riječi i 
slici za buduće naraštaje. 

Panorama Donje Pušće 



Kapela Majke Božje Čiselske 


Štovanje Blažene Djevice Marije, Kraljice Svete krunice ili u našem kraju Majke Božje Čiselske, 
u Hrvata je prisutno od pamtivijeka. Taje pobožnost dio ljubavi prema Majci Božjoj koju hrvatski 
narod nosi u srcu jer ga je Ona uvijek pratila kroz teška vremena u prošlosti, sve do današnjih 
dana. Hrvatski narod iskreno vjeruje kako je Blažena Djevica najvjernija „odvjetnica Hrvatske". 
Stoga se ponosimo i svojom romarskom tradicijom te mnogim proštenjarskim svetištima u kojima 
su od davnine romari častili Mariju dolazeći k Njoj pješačenjem ili prevozeći se na kolima, 
kočijama, kroz noć, po vrućini i po kiši, na koljenima. Zupljani Župe sv. Jurja našli su mjesto za 
molitvu i pomoć u svim nevoljama i brigama u kapeli Majke Božje Čiselske koja im je postala i 
mjestom mnogih njihovih zavjeta. 

U središtu Donje Pušće uzdiže se uzvisina zvana Cirkveni brijeg koju krase dvije crkve: Župna 
crkva sv. Jurja u podnožju te kapela Majke Božje Čiselske na vrhu te uzvisine. Po tim sakralnim 
građevinama Donja Pušća je nadaleko prepoznatljiva, iako ima još mjesta diljem naše domovine 
koje krase dvije ili čak više crkava. Upravo Hrvatsko zagorje ima tu lako uočljivu posebitost, 
vidljivu svakome njegovom stanovniku i posjetitelju; na brojnim uzvisinama pitomih zelenih 
brežuljaka uzdižu se crkvice, naziru bijeli tornjevi, kurije, dvorci ili kamene utvrde. No, također 
je zabilježeno i to da nema naselja u kojemu su dvije crkve toliko blizu jedna drugoj poput ovih 
naših, u središtu pušćanske župe. 

U današnje vrijeme, u kapeli MB Čiselske, služi se sveta misa na Svijećnicu, 2. veljače. Tada 
se, tradicionalno, skupljaju i darovi za Bogosloviju, a vjernici mogu čuti svjedočanstva prisutnih 
bogoslova. Oduvijek je to bio lijep i dirljiv dio misnoga slavlja. A tek na Veliku Gospu ( Velku 
Mašu ili Velku Mesu ) u kapeli Majke Božje Čiselske posebice je svečano. Već dugo godina na taj 
blagdan misno slavlje predvodi pater Franjo Pšeničnjak koji je, do sada, jedini zaređeni svećenik 
iz pušćanske Župe sv. Jurja. Sveta misa se služi i na blagdan rođenja BDM, na Malu Gospu 
(Malu Mašu ili Malu Mešu) te na Uskrsni i Duhovni ponedjeljak. Osobito svečano je i na blagdan 
BDM od Krunice, 7. listopada. Tada je i poseban doživljaj ljubavi i zajedništva kada, uz pjevanje 
pučkih marijanskih pjesama krene obilaženje vjernika oko oltara Majke Božje Čiselske. 

Pogled s vrha Cirkvenog brijega na Župnu crkvu sv. Jurja danas 

Župna crkva sv. Jurja i kapela Majke Božje Čiselske sredinom 20. st. 



Cirkveni brijeg sa Župnom crkvom sv. Jurja i kapelom Majke Božje Čiselske danas 

Zahvale Majci Božjoj sv. Krunice 


Ljepotu marijanskih pjesama ne treba posebno naglašavati. Pa ipak, naše iz pušćanske župe 
oduvijek su pobuđivale pozornost i zanimanje etnomuzikologa. Za Zaprešićki godišnjak 1996. 
godine mr. Miroslava Hadžihusejnović-Valašek prva je obradila i objavila tekstualne i notne 
zapise svjetovnih, duhovnih, pa tako i romarskih pjesama koje se pjevaju samo u pušćanskoj 
župi. 

Za ovo prvo izdanje naše brošure, neke romarske popievke opisao je i priredio etnolog Ivica 
Ivanković iz Kupljenova, mjesta koje također pripada puščanskoj fari. Prof. Ivanković s KUD-om 
Kupljenovo, čiji je dugogodišnji član i voditelj, za svetke hodočasti i u župnu crkvu i u kapelu u 
Donjoj Pušći pa misna slavlja ponekad uljepšavaju svetim, a posebno rado romarskim kajkavskim 
popievkama. 

Naša ljubezna Gospa - Majka Božja Čiselska... 

Ivica Ivanković, prof. 


Gda sem još leta Gospodnjega 2012., svojim Kupljenčicam i Kupljencom (ali i drugima), 
spisal knigu Kupljenski spomenar - 1. diel - Tanci i popievke h poglavlju o „starim cirkvenim, 
svetim i romarskim popievkama" kupljenskoga kraja teri pripada h pušćajnsku faru Svetoga 
Jurja i Majki Božjoj Čiselskoj (govorilo se i Čisielskoj) zapisal sem dost negdašnjih, kaj pučkih kaj 
mešnih popievki. Ne znam ni sam kaj bi rekel, tere mi se zmed tih cirkvenih i svetih popievki kaj 
ih mi f kupljenskome KUD-u denes popievamu, bolj dopadaju: adventske, božične, zviezdarske, 
korizmenske, vuzmene ili pak romarske. Nektere si i denes znamu f cirkvi zapopievat če srnu si 
skup pri meši, a znali srnu i f kakovoj prošeciji ili bilo gde drugdi zapopievat če je velečasnomu 
bilo praf i za volju. 

Te cirkvene i svete popievke - to su takove popievke da su nam sem skup, našim več 
pomalo trudnemi dušicam praf liepi duhovni užitek i liek. Radi je popievamu si, i mladi teri 
je znaju, a stareši pak pogotovu, i žejnske i muži. Bili mi v nošnjaj (ili f sagdanjoj opravi), gda 
god popievamo molitvu ili nekteru svetu popievku, muži mam skidaju škrljake z glave, a naše 
žejnske popievaju sklopljeni ruk. I to mi je liepo i videti i čuti... Rieči tih popievki, kak i te 
žejnske sklopljene ruke, zaziv su i potvrda vere, ufanja i životne radosti. Mojst je to tak zato 
kaj si moji Kupljenci f KUD-u popievaju te svetešnje popievke kak i se druge, iskreno i ze srca, 
bez pretvaranja i prenemaganja - jer i to je jihovo kupljensko i starinsko, i to je nasliedstvo tero 
dobro poznaju i imaju rad; to su popievke tere su mogli čujti jer su jem to njihovi stariji zdavna 
popievali i tak h veri živeli. 

I nima tu nikakove računice ni glume. Kaj god da doj veli ili misli - to se popievalo i popieva 
se za diku nebesku, na slavu Majki Božjoj i falu Bogu prezmožnomu teri je svojga Sinka za naše 
spasenje dal. 


Marija je vesela b'la, oj Marijo, kad je Sinka začela, oj Marijo. . . 
Marija je vesela b'la, oj Marijo, kad je Sinka nosila, oj Marijo. . . 
Marija je vesela b'la, oj Marijo, kad je Sinka rodila, oj Marijo... 

Naša ljubezna Gospa Majka Božja Čiselska, prosi za nas Jezuša. 

Pametim da smu jemput tu popievku, tera se je negda i h adventsko vrieme mogla popievat, 
f prošeciji zdušno popievali na Tielovo leta Gospodnjega 1999., gda je velečasni Ban (dok je još 
bil pušćajnski župnik) prošeciju peljal od gornje cirkve Majke Božje Čiselske prama doljnjoj, k 
Svetomu Juri. Nafčila nas je to pređi popievat naša draga Štefanija Turk (rođ. Kuhada, 1931.) z 
Pušćajnskoga Hruševca. Unda smu pak za tum popievkum štukali mam drugu tak da smu za 
Stefinum nevestum i Kupljenčicom Ljubicom Turk Rudinom (rođ. Tucman, 1936.), tera ima praf 
starinski i topli bogomdani glas, popievali i Pojte pojte romari k Majki Božjoj Čiselski. 

Zmed sih naših nasledovanih popievki - romarske spadaju sikak med najliepše. Največ smu 
tih naših (ali i drugih popievki) nafčili popievat za našum Ljubicom i Stefanijom Turk (une dvie 
su već denes 80 i 85 liet stare). Une su pak čudaj kupljenskih romarskih popievki čule i nafčile 
od svoje pokojne strine, Kupljenčice Jagice Turk (rođ. Rakoci, 1914. - 2004.). Od Jagice je i moja 
mama vučila i nafčila vodit romarsku Vesela budi Marija. Ta seje popievka takaj mogla popievati 
i h adventsku dobu i k Božiću, kak i popievka Prva je vura i Vedro je nebo, temna noć kaj sem je 
v svojem spomenaru zapisal. Pokojna Kupljenčica Ljubica Turk Vidina (rođ. Matković, 1919. - 
2008.) za se vieke nas je zadužila jer smu po jejnomu (bar f knjigu!) zapisali i zapametili popievku 
Išla išla Marija na gore presvete. I ove druge Turkinje su ju znale, ali ne tuliko kuliko una. Ja sem još 
leta Gospodnjega 2002. po popievanju pokojnoga Kupljenca Dragutina Škovrana (1950. - 2010.), 
ali i Pušćanov - dragoga pajdaša, ali pokojnoga Stjepana Juga kaj su mu govorili Kraš ili Febo 
(1939. - 2015.) i Dragutina Juga (rođ. 1949.) z Gornje Pušće - zapametil i nafčil vodit našu mušku 
Pojte pojte romari, a po popievanju naše Štefke (kaj sem ju več pređi naglasil) 2010. nafčili smu i 
staru popievku Hote hote romari. 

Dok se je tak išlo, negda i pešice, žejnske su v rukaj naviek molitvenik v rupčeku držale i 
prebirale krunicu, čislo. Ce se je kam dalje išlo, h svoje su logožare ili rogožare, spletene z lika, 
obično znale spremit i nekakovu brašju, kak poputbinu, malo jela i nekaj za pit da put bude 
lakši. Logožar su pak obavezno nakinčile z raznim cvetjem, h pušlek zvezanim, da se zna da ideju 
na Bistricu. To se je cvetje unda pri jontaru Majki Božji ostavilo. Gda god su čez leto bila kakova 
prošćenja, svetki i godi, bil je odnaviek običaj da se nekaj deci domof donese, kakof darek - 
igračku, konjeka, tičicu na šćapu, kakof sveti kipec ili medenjakof, a to ove naše stareše žejnske, 
moja mama pak pogotovu, i den-denes tak dielaju. 

Zbiljam, negda su ti naši hodočasniki ili kak se reklo romari, popievali jako liepe romarske 
popievke. To su bile takaj kak popievke-molitve našoj nebeskoj Majki i tak se je sigdi prosilo jejni 
zagovor pa kam got da se je išlo. Z kupljenskoga i pušćajnskoga kraja išli su i hodočastili na 
Bistricu, k Majki Božjoj Bistričkoj. Tak se još i denes obavljaju ti svečani pohodi i ide na shodišće 

ne samo na Mariju Bistricu, neg i na Trsat, Trski Vrh, h Remete, h Međugorje i drugam, a našoj 
Majki Božjoj Čiselskoj jako rietko. Gli tak srnu samo jemput kaj se morem zmislit od nove dobe, 
za našum Ljubicum si popievali v gornjoj cirkvi (kapelici) staru marijansku popievku kaj ju samo 
pušćajnska fara popieva - Denes nam je Velka mesa. Moralo je to bit baš na samu Velku mešu, 
15. dana nekteroga meseca velkomešnjaka, jer pametim da srnu bili v nošnjaj i da su to za nami 
(kupljenskim „kudovcima") i si drugi popievali, i Pojatenci, i Puščani, i drugi Kupljenci i si ki 
su pri toj meši bili, gda se je okolo jontara ophajalo. Osim toga, negda su Kupljenčice, ali i druge 
žejnske z naše pušćajnske fare Svetoga Jurja, veruvale da na samu Velku mešu, baš na taj dan. 
Majka Božja na nebu deci tera su na porodu hmrla liepe jabuke deli. Tak unda matere, tere god 
su tak pri porodu diete zgubile, taj dan nisu štele jabuke jest kaj bi više jabuk ostalo Majki Božjoj 
za tu drobnu dečicu v nebu. Zato se i popievalo: 

Denes nam je Velka mesa bu Marija v nebo šla, 
una si bu tam zebrala de bu 'na prebivala. 

Za sobom bu prepeljala su dečicu malenu, 
šakom bude v ruke dalajenu liepu jabuku. 

Oj Marijo, majko naša, peljaj nas pred Jezuša. 

Dalje se pak vu toj popievki nabraja: 

Za sobom bu prepeljala se junake ledične 
Šakom bude v ruke dalajen zeleni ružmarin. 

Za sobom bu prepeljala se devojke ledične. 

Sakoj bude v ruke dalajenu bielu Uliju. 

Znam da je negda h cieloj našoj fari takof običaj bil da, kad bi hmrl neoženjeni mladi dečko 
unda su jengovi pajdaši, ki bi ga pratili uz bieli lies, nosili saki kiticu zelenoga ružmarina naopak 
prikopčenu na lievu stran polek srca i to bi, pređi neg ga pokopaju, za jem hitili v grob. Tak su 
nosile i puce kad bi hmrla neoženjena mlada puca: isto bi delale kad bi ju pratile - na bielomu 
besu je znal biti i vienec od bielih ljiljanof teri se, skup z bielimi kiticami, hital v grob za jum. 
Tak je to negdi za siguru još i denes... A da to se skup na kraju ima i nekakove veze ne samo 
ze životom ili ze smrtjum, neg i z verom i z našom Majkom Božjom Ciselskom, to je lefko čujt i 
videti v zajdnjoj kitici kad se popieva: 

Za sobom bu prepeljala se nevoljne grešnike (ili se neverne grešnike). 
Šakom bude v ruke dalajenu svetu krunicu. 

Oj Marijo, majko naša, peljaj nas pred Jezuša. 

Zato denes, i zutra, i naviek: 

Naša Ijubezna Gospa - Majka Božja Čiselska - prosi za nas Jezuša! 



Kupljenčice f prošeciji na Pušći, na Tielovo 1999. 

Marija je vesela b’la 

( po pjevanju Štefanije Turk iz Kupljenova, rođ. Kuhada 1931. ) 


J. *36 


~¥~V, 

=t B V- 



— ‘r-r — 


8 n — 


-*-m -) 

-JLđ 

•- — 2-m 

/ 

0 -J- 1 

1. Ma - 

• tLt * 

ri - ja je ve 

w 9 m • 

- se - la b’la, 

oj 

Ma - ri - 

jo, 


X =^= 

S ir~ 



S tr- — 1- 


t J J> J 


J) 

— m 9 • 






kad je Sin - ka za - če - la, oj Ma - ri - jo. 


f — — s 

— *> • 


: P=F=P=^=( 







—iff 4 * 9 

J 1 S — 

+ ' 4 

— — m 1 


Na-ša Iju - be - zna Go - spa, Maj - ka Bo - žja Či - sel-ska, 


o — 1 k 

ii i & i | >■ 



frr\ j> m ^ 1 J m 


i 

(' 



pro - si za nas Je - - zu - - - ša. 


2. Marija je vesela b’la, oj Marijo, kad je Sinka nosila, oj Marijo. 
Naša ljubezna Gospa, Majka Božja Čiselska, prosi za nas Jezuša. (2x) 


3. Marija je vesela b’la, oj Marijo, kad je Sinka rodila, oj Marijo. 
Naša ljubezna Gospa, Majka Božja Čiselska, prosi za nas Jezuša. (2x) 

Pojte, pojte romari 

( po pjevanju Ljubice Turk [Rudine] iz Kupljenova, rod. Tucman 1936. ) 

2. De su oni romari, 
ki su lani gor bili? (2x) 

3. II su živi, ii mrtvi, 

ii vu Božjoj milosti? (2x) 

4. Nisu živi, ni mrtvi, 
več vu Božjoj milosti. (2x) 

5. Pokrila ih zemljica, 
zarasla ih travica, procvala im ružica. 

* 6. Procvala im ružica 
do Majke Božje Čiselske. (2x) 


Denes nam je Velka mesa 


( po pjevanju Ljubice Turk [Rudine] iz Kupljenova, rod. Tucman 1936. ) 

de-nes nam je Vel - ka me - ša bu Ma-ri - ja v ne - bo šla! 


Za sobom bu prepeljala su dečicu malenu. (2x) 
Šakom bude v ruke dala jenu liepu jabuku. (2x) 

Oj Marijo, majko naša, peljaj nas pred Jezuša. (2x) 

2. Denes nam je Velka mesa bu Marija v nebo šla! (2x) 

Za sobom bu prepeljala se junake ledične. (2x) 
Šakom bude v ruke dala jen zeleni ružmarin. (2x) 

Oj Marijo, majko naša, peljaj nas pred Jezuša. (2x) 

3. Denes nam je Velka meša bu Marija v nebo šla! (2x) 
Za sobom bu prepeljala se dievojke ledične. (2x) 

Sakoj bude v ruke dala jenu bielu liliju. (2x) 

Oj Marijo, majko naša, peljaj nas pred Jezuša. (2x) 

4. Denes nam je Velka meša bu Marija v nebo šla! (2x) 
Za sobom bu prepeljala se nevoljne grešnike. (2x) 
Šakom bude v ruke dala jenu svetu krunicu. (2x) 

Oj Marijo, majko naša, peljaj nas pred Jezuša. (2x) 

Povijest kapele Majke Božje Čiselske 
u Župi sv. Jurja, Donja Pušća 


Marijansku pobožnost i svetu krunicu tijekom stoljeća prihvatile su mnoge obitelji te ih 
slave i mole u kapelama, župnim crkvama, sve do najvećih svjetskih katedrala. Majku Božju i 
svetu krunicu slave i mole vjernici i u dalekim katoličkim misijama. Ta divna pobožnost i danas 
privlači i okuplja na molitvu ljude svih slojeva, pokušavajući tako pronaći neke nove forme i 
načine razmatranja otajstava spasenja. 

Molitva sv. Krunice ili sv. Čisla ( čislo - staroslavenski - broj, na uzici nanizana zrnca za 
brojenje molitava koje se ponavljaju) posebni procvat dobiva u 15. stoljeću, kada se počinju 
uspostavljati i brojna marijanska svetišta. Riječ „krunica" umanjenica je od riječi kruna, a uveo ju 
je mistik dominikanac Heinrich Seuse iz Konstanze. U njegovo doba bio je običaj da se zaljubljeni 
međusobno daruju krunama - vijencima ruža. To gaje navelo na ideju da Blaženoj Djevici Mariji 
isplete vijenac od 150 ruža i tako je nastao dvostruki naziv - krunica i/ ili ružarij. 

Blagdan Blažene Djevice Marije od Krunice, koji se slavi 7. listopada, ima i svoju povijesnu 
pozadinu. Naime, u 16. stoljeću Europa se našla pred velikom opasnošću od osmanlijskih 
osvajanja koja su prijetila osvajanjem cijele Europe. U nizu različitih poticaja na otpor, papa Pio V. 
pozvao je 1569. godine kršćanski svijet i na molitvu svete Krunice. Dana 7. listopada 1571. došlo 
je do odlučne pomorske bitke kod Lepanta u Korintskom zaljevu, u Grčkoj, u kojoj je ujedinjena 
španjolska, venecijska i papinska flota, pod zapovjedništvom Don Juana d 'Austrie, pobijedila 
tursku silu. Za uspomenu na tu veliku pobjedu papa dan 7. listopada proglašava blagdanom 
„Gospe od Pobjede". Godine 1573. spomendan mijenja ime u „Blagdan svete Krunice", odnosno 
„blagdan Kraljice od Krunice". U sjeverozapadnoj Hrvatskoj Majka Božja od Krunice naziva se 
i Majka Božja Čiselska. 

Za uvid u povijest nastanka te događaje u i oko kapele Majke Božje Čiselske trebalo bi 
odrediti nekoliko područja i smjerova istraživanja, neposredno povezanih s poviješću Pušće 
u cjelini. Pritom mislimo na društvene odnose i događaje tijekom povijesti, gospodarske 
prilike, demografska kretanja pa i istraživanja kartografskih spomenika. Zbog širine teme, koju 
ostavljamo za skoru budućnost, ovom prigodom navest ćemo tek nekoliko osnovnih podataka 
iz starije povijesti Pušće. 

Osim spominjanja crkve sv. Jurja iz godine 1204. (o čemu piše Đurđica Cvitanović), najstarija 
pisana povijest datira iz godine 1209. kada kralj Andrija II. izdaje listinu knezu Vratislavu 
kojom mu daje prostor od Zagrebačke gore na istoku, Save na jugu te Sutle na zapadu, čime se 
stvara susedgradsko vlastelinstvo. Za snalaženje u zamršenome povijesnom spletu događaja u 
našem kraju, neophodno je poznavanje i praćenje rodoslova susedgradskih vlastelina te njihova 
patronata, obaveza i dužnosti skrbljenja o pušćanskim crkvama, kapelama, župnicima, učiteljima 
i kmetovima. Napuštanjem Susedgrada dolazimo do zadnjih patrona - kolotara pušćanske župe 
koji su bili s vlastelinstava Novi Dvori, Lužnica te Kraj. 

U svoje vrijeme neki od njih su obnašali i bansku čast. Već u 14. stoljeću Pušća se spominje 
kao jedna od tri seoske općine - sučije susedgradskog vlastelinstva i to kao oznaka područja. 
Naime, još u 16. stoljeću kmetovi župe sv. Jurja se nalaze u selu Pustodolu. Naziv ili toponim 
Pušća potječe od pridjeva pust, što označava pustu nenaseljenu zemlju. Prema pučkoj predaji 
ta se opustošenost se povezuje s najezdom Osmanlija, što ima malo vjerojatno budući da se ime 
Pušća spominje i prije osmanlijskih prodora u sjeverozapadnu Hrvatsku. 

No, vratimo se našoj Majci Božjoj Čiselskoj. 

Đurđica Cvitanović (hrvatska povjesničarka umjetnosti, Gospić, 1. ožujka 1924. - Zagreb, 12. 
svibnja 2009.) u svojim istraživanjima navodi da je župa nastala godine 1501., odvajanjem od 
Župe Brdovec. Tezu potkrepljuje navođenjem prvog poznatog župnika u Pušći te navodi kako 
se crkva spominje već 1204. godine u spisima zagrebačke nadbiskupije. Sa stajalištem Đurđice 
Cvitanović slaže se i vlč. Vinko Kanižaj (upravitelj župe od 1965. do 1971. godine), što spominje 
u Spomenici župe sv. Jurja (1955. - 2015.), koja se čuva u župnom arhivu u Pušći. 

Stjepan Krivošić (hrvatski povijesni demograf i kulturni povjesničar, Sisak, 17. rujna 1918. 
- Zagreb, 15. kolovoza 1999.) istražujući povijest katoličkih župa, navodi da se Župa sv. Jurja 
Mučenika prvi put spominje godine 1361. prigodom oslobađanja susedgradskog vlastelinstva 
od slavonskih banova. 

Nadbiskupski arhiv u Zagrebu pak, između ostale građe, čuva i Kanonske vizitacije s 
protokolima. Radi se o zapisnicima tijekom pohoda tj. vizitacije crkvenih poglavara - arhiđakona 
ustanovama i osobama za koje su izravno odgovarali. Arhiđakoni su bili biskupovi pomoćnici 
u upravljanju biskupijom, zaduženi za arhiđakonat, teritorijalnu jedinicu u sastavu biskupije. 

Godine 1989. u izdanju „Kršćanske sadašnjosti", Metod Hrg i Josip Kolanović izdaju 
„Vizitacije zagrebačke (nad)biskupije 1615. - 1913.". Župa Pušća prema tom prikazu vizitacija 
pripada u arhiđakonat Katedrala, kao i njezine susjedne župe. Najstarije vizitacije za Župu 
Pušća datiraju iz 1622. godine. Osim Općeg inventara kanonskih vizitacija te analitičkog popisa 

protokola u knjizi se navodi Kazalo župa s kronološki navedenim pohodima župama, s naznakom 
knjige i stranice na kojoj se tekst vizitacije nalazi. Koristeći tako protokol iz 1669. godine, oznake 
45/1, 109, Đurđica Cvitanović detaljno opisuje srednjevjekovnu crkvu sv. Jurja te njezin interijer. 
Utvrđuje da crkva nikada nije bila zapuštena te spominje područne kapele, pri čemu utvrđuje 
da su nastale približno kad i župa. Pri tome navodi kapelu sv. Andrije, kapelu sv. Katarine i 
kapelu sv. Marije Magdalene, dok se kapela Majke Božje Čiselske ne navodi. No, spominje se 
prebendarska kapelica sv. Ivana Krstitelja za koju se pretpostavlja da se nalazila povrh kapele 
Majke Božje Čiselske. Taj podatak mogao je navesti Stjepana Hruševara na pogrešan zaključak o 
vremenu gradnje kapele Majke Božje Čiselske. 

Od 1661. do 1692. godine Župom sv. Jurja u Donjoj Pušći upravljao je vlč. Martin Petrović te su 
u tom razdoblju izvršene brojne kanonske vizitacije u župi. Tako su u vizitacijama 1677. godine 
vizitatori zabilježili postojanje zavjetne slike iznimne ljepote i vrijednosti. Ta slika, posvećena 
Blaženoj Djevici Mariji, nalazila se u jednome od bočnih oltara u župnoj crkvi. Već tada vizitatori 
spominju kult i posebno slavljenje Majke Božje od Krunice. 

Na prijelazu 17. u 18. stoljeće u župi je posebno razvijeno štovanje lika Blažene Djevice Marije 
od sv. Krunice. U to vrijeme upravitelj župe bio je Matija Špoljarić (1696. - 1723.). Tada nastaje 
Bratovština kršćanskoga nauka pod titularom - Rozarija. U knjigama Bratovštine bili su upisani 
ženski i muški članovi župne zajednice te su zajedno sa svećenikom utjecali na jačanje vjere 
i prosvjećivanje puka. Godine 1712. donijeta je odluka, a tek 1720. godine i započela gradnja 
kapele Majke Božje od sv. Krunice na Cirkvenom brijegu iznad Župne crkve sv. Jurja Mučenika. 
Povjesničarka umjetnosti Đurđica Cvitanović odredila je točnu godinu izgradnje kapele prema 
kronogramu na atici oltara, koji se kao jedinstveni primjerak ubraja među najvrjednije sakralne 
inventare sjeverozapadne Hrvatske. Nadalje, Cvitanović opisuje kapelu: „Njezin je ideator 
VVolfgang Reisinger iz Štajerske koji je svojim sredstvima dao izvesti oltar do danas štovane 
Majke Božje Čiselske, kako je prozvana u narodu. Jedinstven je to primjerak oltara u Hrvatskoj. 
Prema istraživanjima porijekla toga unikatnog oltara, dr. Doris Baričević pronašla je u okolici 
Maribora u mjestu Limbuš oltar tog tipa, također zavjetno djelo jedinstveno u Štajerskoj. Povezuje 
ga s donatorom VVolfgangom Reisinger om, a njegov boravak u Pušći, kao i njegovo zauzimanje 
za gradnju crkve u Pušći, nije do danas objašnjen.". 

Povjesničari umjetnosti i restauratori do sada su najveću pažnju posvetili istraživanju kapelice 
s vrijednim oltarom. Gjuro Szabo, ravnatelj Zemaljskog povjerenstva za čuvanje spomenika u 
izvještaju za 1911./12. godinu zauzima se za to umjetničko djelo. Spašava ga da se ne ukloni 
iz crkve i ne zamijeni s nekim modernijim radom, kako se to dogodilo u župnoj crkvi sv. Jurja 
Mučenika. U tome mu je pomogao konzervator i arhitekt Pilar, poznat po strogim prosudbama, 
te je oltar sačuvan u izvornom obliku. 

Prof. Artur Schnaider fotografirao je oltar i snimak je sačuvan u njegovoj zbirci u 
Strossmayerovoj galeriji starih majstora Hrvatske akademije znanosti i umjetnosti. 

Oltar je prije neuspješne obnove također snimila dr. Doris Baričević, uz opis i vrednovanje te 
jedinstvene umjetnine: „Retabl oltara Majke Božje Čiselske izvire iz četiri vaze. Loza se razgranala 
u stablo, Marijin kip u niši usred loze sa zrelim grozdovima u društvu je svetaca i anđela koji 
izviru iz isprepletenog lišća vinove loze oko medaljona u kojima su naslikani prizori iz krunice. 
Realističan barokni drveni retabl - bogato obojen i pozlaćen, atektonskog tipa, neobičnog 
sadržaja, izvorno još daleko raskošniji, morao je već tada biti čudesne ljepote. U lađi kapele 
nalaze se i skromniji oltari sv. Ivana Krstitelja i sv. Franje Ksaverskog. Na propovjedaonici su 
slike u ukladama. Rustično izvedene klupe su iz 1819. godine. Nad ulazom je zidano pjevalište 
s drvenim parapetom. Sakristija je, kao i crkva, svođena baroknim svodom. U sakristiji su stube 
za propovjedaonicu. Prozor je zaštićen rešetkom od kovanog željeza, rad umjetničkog obrta. 
Barokno svetohranište se može se obnoviti i izložiti kao vrijedan ukras. Klasicističkoj sakristiji, 
uz male popravke vrsnog stolara, produžit će se vijek i bit će svrhovito korištena.". 

Đurđica Cvitanović pak zaključuje kako su kapela Majke Božje Čiselske i Župna crkva sv. 
Jurja svojim položajem srasli s prirodom te su međusobno usklađeni. Svojom dominacijom nad 
okolinom župe, obje čine prepoznatljivu vizuru identiteta Pušće te su sklad prirode i spomenika, 
ujedno i spoj duhovnosti i umjetnosti. 

Oltar Majke Božje Čiselske 

Oltar sv. Ivana Krstitelja 



Oltar sv. Franje Ksaverskog 

Nezaobilazno vrelo za istraživanje povijesti kapele Majke Božje Čiselske su župne spomenice. 
Jedna od njih čuva se u Nadbiskupskom arhivu u Zagrebu, a nosi naziv „Zapisnik Uspomenah 
Župe Puščanske Sv. Jurja Viteza i Mučenika pod Ravnateljstvom Stepana Matkovića Župnika 
od leta Gospodnjeg 1841.". Vlč. Stjepan Matković upravljao je župom od 1841. do 1867. godine. 
Nemjerljive su njegove zasluge u prosvjetnom i duhovnom uzdizanju župljana. Također je s 
velikim žarom prionuo obnovi Župne crkve sv. Jurja. Godine 1856. obnovljenu župnu crkvu 
posjetili ban Josip Jelačić i njegova supruga Sofija te su nazočili misnom slavlju i velikoj narodnoj 
svečanosti. Zbog posebnih zasluga u pušćanskoj župi, vlč. Matković postao je kanonikom na 
zagrebačkom Kaptolu. 

Vlč. Marko Vajdić upravljao je pušćanskom župom od 1883. do 1890. godine. Vajdić 
piše: „Kapelu sv. Andrije i Majke Božje Čiselske pa Župnu crkvu sv. Gjurja oštetio je potres 
strašni od 9. studena 1880. na toliko da nebijahu prikladne za bogoslužje. Pa i ista premila naša 
Majka BI. Dj. Marija mora u kapelici svog svetog Čisla s vana i s nutra tako dugo gledati i trpjeti 
grube podrtine, teške rane nanošene od strašnog potresa.". No, predanim zauzećem svećenika i 
šekutora te financijskom podrškom kolatora 1885. godine, kapela je popravljena i šteta donekle 
sanirana. 

Ovdje treba napomenuti da je za svaku kapelu i župnu crkvu postojala posebna blagajna u 
koju je svećenik odlagao prikupljeni novac svojih vjernika. U Nadbiskupskom arhivu postoji 
posebna knjiga kapelskih blagajni s točnim iznosima glavnice, prihoda, rashoda te kamata na 
posuđeni iznos u tekućoj godini. O tome svjedoči i sljedeći citat: „Godine 1885. dozvolom preč. 
nad. Stola podigla se je glavnica kapele Čisla BI. Dj. Marije od 513 f i 3 nč i upotrebljena na 
popravak potresom nastradale iste kapele. Narod je k toj svoti doprinio milodara 768 f i 51 nč. 
Tim novcem kapela je sva obnovljena. Uz to je po zlataru VVagmaisteru dala obnoviti tri žrtvenika 
i prodikalnica a dobila je posve novi šari cementalski pod. Kapela je za bogoslužje opet otvorena 
dne 4. listopada iste godine. Uz veliku radost naroda svečano je blagoslovljena po Josipu Cigleru 
župniku Stubičkom. Prigodno slovo govorio je vlč. g. Ignjat Pavliček župnik Kraljevečki. Prisutni 
bijahu svi susjedi i občinsko poglavarstvo .". 

Zapis iz 1886. godine pak kaže: „Kapelu Čisla BI. Dj. Marije obljubi narod na toliko da si 
je zaželio istu dati pomaljati. Da te žrtve nebudu uzaludne odlučismo stari krov prem inače 
popravljen zamieniti skroz novim. U tu svrhu počeo je za zimskih dana u župni dvor svažati 
hrastove ter iz njih pripravljati daščice i drugo gradivo za krov. U sred leta kad smo slutili 
stalnije vrieme bacili smo stari krov ter ga brzo zamienili novim. Crkva nije za tog vremena 
pretrpila nikakve navale od kiše i druge nezgode. Posao je rukovodio domaći tesar Pavao Krčelić 
iz Žlebca a uzanj domaći drugi tesari i radnici. Osim gradiva i djelatne snage narod je žrtvovao 
još milodara za tu svrhu 22 8 f 27 nč." 

Godine 1887. vinovu lozu u puščanskom kraju poharala je filoksera - trsna uš, prenesena 
1860. godine iz Amerike u Europu. Zabilježeno je da se u Hrvatskoj pojavila još 1880. godine te 
poharala vinovu lozu i na brdovečkom, marijagoričkom i puščanskom području. Njena pojava 
utjecala je na to da padine Cirkvenog brijega postanu golet, kakve su sve do današnjih dana. 
Župnik Vajdič piše: „Filoksera. Ta po trsje ubitačna vuš počela je u Kraju župe Marije Goričke 
u trsju vlastelina Karla Sigmunda kolotara puščanske župe. Od onuda širila se je dalje te je ove 
godine pokazala svoje tragove u župničkom trsju zvanom Bigovčak pod kapelom M. B. Čiselske. 
U subotu poslije zastupljanja gospodnjeg pozvao sam puk svoj te sam ga procesijom odveo u 
kapelu M. B. Čiselske. Da ondje po njezinom zagovoru zamolimo Boga te odvratio od nas bič 
srditosti svoje." Velečasni Vajdič 1889. godine u Spomenici župe sa žaljenjem zapisuje statističke 
podatke o količini proizvedenog vina te konstatira kako je ona uslijed filoksere drastično pala. 
,,U jesenje sav preostali diel trsja izkrčen.". 

I sljedeći upravitelji župe, župnici vlč. Josip Simečki i vlč. Martin Gecina, njeguju sa svojim 
vjernicima štovanje Majke Božje Čiselske. Osnivaju se muška i ženska molitvena društva 
Presvetoga Srca Isusova - Bratovštine kršćanskog nauka. Nadalje je zapisano kako je 1929. 
godine na kapeli Majke Božje Čiselske popravljeno pročelje, a godine 1931. darovima župljana, 
što u novcu što u drvima te, naravno, s puno dobre volje u djelu, popravljene su stepenice od 
Župne crkve sv. Jurja Mučenika do kapele Majke Božje Čiselske. Nanovo je posađen i vinograd, 
te voćnjak. 

Općina Pušća je godine 2005. ostvarila projekt izgradnje novih stepenica čime je olakšan 
pristup kapeli mještanima iz „donjih" dijelova župe. Župljani se sjećaju i makadamskog puta od 
središta Pušće do Dorčića te dalje dobro utabane vijugave staze do kapele, kojom je „tekla" rijeka 
vjernika. Župljani Hruševljani, Pojatenci i Kupljenci dolazili su do kapele gornjim putevima. 

Velečasni Fran Eugen Petreković 1938. godine zabilježio je mraz u mjesecu svibnju koji je 
uništio voćnjak i vinovu lozu na Crikvenom brijegu. U Petrekovićevim zapisima vrlo malo se 
može iščitati o pušćanskim kapelama. Treba uzeti u obzir i njegovo upravljanje župom staviti u 
vremenski kontekst. Naime, on je upravljao župom uoči, za vrijeme i neposredno nakon završetka 
II. svjetskoga rata. Zabilježio je tek popravak krova na tornju kapele Majke Božje Čiselske 1943. 
godine. 


27 


No, Petreković nije zabilježio kako je 1950. godine, pred sam njegov odlazak iz župe, na kapeli 
Majke Božje Čiselske izbio požar. I danas su živi očevici toga nesretnog događaja. U monografiji 
„Pedeset godina dobrovoljnog vatrogastva u Mariji Magdaleni 1965. - 2015." zabilježana su 
sjećanja Stjepana Horvata, člana dobrovoljnog vatrogasnog društva koje je tada djelovalo u 
Pušći. Horvat je svjedočio da su vatrogasci krenuli gasiti požar na krovu kapele, ali su ih u tome 
spriječile tadašnje vlasti. 

Od 1950. do 1955. godine, upravitelj pušćanske župe bio je vlč. Josip Pašić. No, on nije zapisivao 
podatke u Župnu spomenicu koju je započeo voditi vlč. Matković još davne 1841. godine, nego 
je zapisivao u posebnu knjigu. Pašićeva spomenica također se nalazi u Nadbiskupskom arhivu 
u Zagrebu. Pašić je vrlo detaljno opisao požara, ali i sve ostale događaje i odnose na župi u 
poslijeratnim godinama. 

Dana 29. listopada 1950. Pašić je zapisao: „21. III. 1950. - utorak - duvao je jak vjetar. Po 
podne toga dana trinaest sati i trideset minuta izbio je požar na crkvi Majke Božje Čiselske na 
vrhu brijega iznad župne crkve. Do požara je došlo ovako. Pod strehom je bilo mnogo ptičjih 
gnijezda. Dva sina Jakova Prstačić zvanog Bregeš (jedan cca. 12, drugi cca. 14 godina) zapalili 
su ta gnijezda. Crkva je bila pokrivena drvenim daščicama (Sindrom). Vatra je zahvatila te suhe 
daščice, a vjetar raspirivao vatru i uskoro je cijela crkva, to jest krov i toranj, bila u vatri. Ljudi 
su se strkali, ali sve što su mogli učiniti bilo je spašavanje stvari koje su se nalazile u crkvi. Kip 
Majke Božje smješten je na oltar u župnoj crkvi. Izgorio je sav krov i sav toranj. Unutrašnjost crkve 
vatra nije zahvatila. Tako je spašen izvanredan izrezbareni oltar. U tom požaru je stradalo veliko 
zvono Presvetoga Trojstva, koje je nabavljeno 15. IV. 1922. godine. Napuklo je u velikoj toploti. 
Župljani su odmah organizirali sakupljanje dobrovoljnih priloga pa je nabavljen crijep i istesana 
krovna konstrukcija te je krov ponovno postavljen. Toranj je ostao krnj: bez svoje piramide. A 
zvono je dano da se prelije. Preliveno zvono je teško 540 kg. S dopuštenjem Duhovnog stola Br. 
5029/50 od 24. X. 1950., danas sam to preliveno zvono blagoslovio, pa je postavljeno u toranj na 
svoje staro mjesto. Narod je među sobom govorio da su komunisti nagovorili djecu da zapale 
crkvu. To su pričanje čuli i komunisti, pa je počeo progon onih koji su to pričali. Prstačićima se 
nije ništa dogodilo." 

Tijekom Prvoga svjetskog rata crkvena zvona su se skidala za potrebe ratne industrije. Isto se 
dogodilo i sa svim zvonima u župnoj crkvi i filijalnim kapelama župe Pušća. Nakon rata lijevala 
su se nova zvona te se vraćala u zvonike crkava. 

Satni mehanizam u kapeli Majke Božje Čiselske 


Zvono Majke Božje Čiselske 


S koliko je ljubavi i poštovanja kip Majke Božje Čiselske vraćen u kapelu možemo saznati 
iz Pašićeva zapisa zapisanog na Veliku Gospu 1954. godine: „Danas je kip u svečanoj procesiji 
odnesen u kapelu i postavljen na svoje staro mjesto na oltar. Jučer su momci i djevojke kapelu 
očistili, oribali. Te su iste djevojke danas, obučene u bjelini kao za vjenčanje, kip na svojim 
ramenima odnjele iz župne crkve u kapelu. Kip su na nosiljci nosile djevojke naizmjenično. Pred 
kipom je išlo sedamnaest djevojaka sa zapaljenim svijećama, također u bjelini, kao za vjenčanje. 
Svijeće sam im ja poklonio. Pred djevojkama je išlo osamdeset djevojčica također u bjelini sijući 
latice od cvijeća. Kip je do sada bio obučen kao „djevica". Sašivši novu haljinu obukao sam kip 
kao kraljicu. Danje bio lijep, topao i sunčan.". 



Župna spomenica od 1955. do 2015. godine nalazi se u župnom arhivu. Prvi je u nju zapisivao 
župne podatke vlč. Martin Sakač koji je zabilježio da je na zvoniku kapele Majke Božje Čiselske 
postavljen križ na mjestu izgorjele lukovice - kupole tornja. 

Kapela Majke Božje Čiselske u prvoj polovici 20. st. 


Kapela Majke Božje Čiselske 1967. godine 


Nakon vlč. Vinka Karđžaja za upravitelja Župe sv. Jurja imenovan je vlč. Milan Večerić. 
Odmah po dolasku, on pokreće inicijativu za izgradnju nove kupole tornja na kapeli da ne bi 
Majka Božja Čiselska bila „kao vatrogasni toranj koji se vidi iz daleka." Godine 1975. postavljena 
je tako nova lukovica zvonika, nalik baroknoj na crkvi sv. Jurja te sada masivni zvonik značajno 
određuje volumen kapele. 

Vrijedno je još napomenuti podatke iz Župne spomenice iz 1976. godine kada je zapisano da 
je barokni oltar u kapeli očišćen i obojen, a 1982. godine kapela je elektrificirana, zahvaljujući 
dobrovoljnom radu župljana koji su iskopali kanal za elektrifikaciju. Velečasni Večerić je obnovio 
i fasadu kapele te je izvršio i elektrifikaciju zvona. 


Godine 1987. za upravitelja župe imenovan je vlč. Josip Ban. Odmah po dolasku predano 
se zauzima za brigu o filijalnim kapelama pa tako i za kapelu Majke Božje Čiselske. U vrlo 
pedantno vođenim zapisima u Župnoj spomenici možemo pročitati izvorni tekst romarskoga 
napjeva „Danas nam je Velka maša", koji se pjeva samo na blagdan Velike Gospe i to samo u 
pušćanskoj fari. 

Godine 1990. obnovljenje oltar Majke Božje Čiselske. Nakon toga postavljena je rasvjeta oko 
kapele i sanirano krovište te obojana kupola tornja. Na prozorima u lađi napravljeni su prekrasni 
vitraji. Budući da se radilo o zahvatima koji su zahtijevali znatna financijska sredstva, vlč. Ban 
dao je izraditi prigodne satove s likom sv. Jurja te je njihovom prodajom prikupio donacije za 
uređenje kapele. Za ovu prigodu treba posebno istaknuti da je vlč. Ban 1998. godine dao trasirati 
stazu Križnog puta za koju se u idejnom projektu sadašnje „Staze života" Arhitektonskog 
fakulteta - Zavoda za urbanizam, prostorno planiranje i pejzažnu arhiktekturu navodi: „...kako 
je odlično uklopljena u topografiju terena." 

Njegov nasljednik, vlč. Ivan Kovačić također je svojim zalaganjem pridonio očuvanju 
povijesne sakralne baštine pušćanske fare. 

Današnji župnik Župe sv. Jurja, vlč. Franjo Tkalčec, zabilježit će u Župnoj spomenici da je, 
zahvaljujući inicijativi i financiranju Općine Pušća, baš za njegova upravljanja župom u podnožju 
Majke Božje Čiselske, uređena padina pod nazivom „Staza života" te su postavljene postaje 
Križnoga puta, rad samoukog kipara Franje Haramine. 

Majka Božja Čiselska i nadalje će okupljati svoje župljane i brojne romare. 

V 

Povjest za Kapelicu Majke Božje Ciseljske 

u Pušći Godine 1928. 

Što znamo o Kapelici Majke Božje Ciseljske 


Kapelica Majke Božje Čiseljske nalazi se na znamenitom brijegu u području mjesta Pušća 
dolj. No upravo u mjestu Pušća, brijeg se sa svake strane strmo diže, a na vrhuncu toga strmog 
brijega nalazi se ista Kapelica, dok sjeverno od Kapelice spajaju se sa ovim brijegom ostali bregovi 
po kojima su naseljeni žitelji sela Bregovljana. Za ovaj brijeg na kojem se nalazi ista Kapelica, 
računa se da je skoro najveći između svih Pušćanskih bregova, i osobito cijele one okolice. Od 
ove Kapelice iz istog brijega ljepi je pogled na daleko kao napr. na cijelu Zagrebačku goru, Savu i 
na ostale gore, kao i u onoj okolici vidjeti je mnogo večih i manjih Crkvica i starih Gradova. Cijelo 
ovo brdo gdje se nalazi ista Kapelica zasađeno je najviše vinogradima i voćnjacima, dok upravo 
pred Crkvom nalazi se jedno drvo t.z. Lipa već dosta staro samo što nije visoko jer je sve zaraslo 
zimselenom t.z. Bršljan. Sa sjeverne strane Crkve zasađeno je više komada mlađih drveta istog 
naziva Lipa. Seoske kuće nalaze se u daljini od Kapelice na 1/4 km i više, dok severo-zapadno 
od Kapelice na 200 koračaja nalazi se jedna mala kučića još sa nekom malenom zgradicom žitelja 
Stjepana Dorčića. Jugoistočno od Kapelice na 1/4 km na brijegu nalazi se jedna velika zidana 
kuća poput dvorca gosp. Josipa Juga sa ostalim i zgradama, pred istom kućom južno prostire se 
veći dio vinograda istog vlasnika. Na južnom podnožju od iste Kapelice u dolini nalazi se Župna 
Crkva sv. Jurja te Župni Ured sa ostalim zgradama, te u blizini Župnog Ureda nalaze se dvije 
seoske kuće sa ostalim zgradama gde stanuju župljani t.z. Cirkveni. Od Župne Crkve sv. Jurja u 
dosta strmo brdo do Kapelice Majke Božje Ciseljske broji se 190 do 200 drvenih stuba. 

Pripovjeda se da je najprije temelj izabrao za Kapelicu sv. Mariju Magdalenu u Pušći i istu 
sagradio gosp. Mato Bužan, koji je bio vlasnik u ono doba Dvorca u Gornjoj Pušći gđe se sada 
nalazi Udruga Hrvatskih učiteljica. Te da je bio isti gosp. veliki griješnik stoga odlučio je sagraditi 
Kapelicu na onom mjestu i to Posvećenu sv. Mar. Magdaleni, jer da je ona bila griješnica, vršeći 
pokoru te postala Sveticom. Od kada je dao isti gospodin sagraditi ovu Kapelicu od toga doba 
nazvala se je ona okolica selom sv. Mar. Magdalena. 

Pripovijeda se da kada je bila Kapelica sv. Mar. Magdalene svršena, a istom Gospodinu ostalo 
je još mnogo njegova imutka, te da je jednoć isti gosp. bio u lovu u Pušći, te da je na istom brijegu 
pod nekim drvečem zaspao, gđe je sada Kapelica Majka Božja Čiseljska, te da je isti gosp. sanjao 
da spava u Crkvi Majke Božje. A kad se je probudio promatrao je ovaj brijeg i isto mjesto gđe 
je spavao i što je sanjao. Time ustanovi da mu se to u snu javilo da bi još ovdje moro sagraditi 

Kapelicu Majke Božje. I on uzme nekoliko malih štapova te ih pohode u zemlju, koliko je naumio 
sagraditi Kapelicu. A kada je otišao ovaj gosp. iz ovog mjesta, tu je neki pastir pasao stoku za 
kojega se govori da se je zvao Dorčić, te da je povadio iz zemlje ove štapove i poboo natrag u 
zemlju samo što je proširio onaj okvir, tako da su u istoj formi bih pobodeni smo što su zauzimah 
veći prostor. Kada je došao po drugi put gosp. Mato Bužan na isto mjesto i vidio da mu je plan 
proširen, tada je računao daje to upravo Božja Mogućnost, da mora veću Crkvu graditi nego što 
je on naumio. I od sada počeo je graditi isti gosp. i ovu istu Kapelicu Majke Božje Ciseljske koja je 
i danas, ah za svoga života je nije mogao posve svršiti. Zidovi, krov i Toranj to je bilo svršeno za 
njegova života, samo što je toranj bio niži i sa drvenim daskami pokriven, ah u unutrašnjosti nije 
bilo svršeno sve, osobito nije još Oltara podignuo. Kada je umro gosp. Mato Bužan, pokopaše ga 
po njegovoj želji u istoj Kapelici. 

Pripovjeda se da za neko vrijeme posije njegove smrti, javio seje isti gosp. u snu svojoj Suprugi 
te da joj je napomenio da neka proda sve što imade još od imutka i da neka podigne Oltar Majki 
Božjoj u istoj Kapelici. Žena se je razabrala i učinila tako kako je sanjala. Kapelica Majke Božje 
Ciseljske sagrađena je u veličini poput drugih većih Župnih Crkva te se ističe sa svojom ljepotom 
na ovako velikom brijegu. Oltar je još isti i danas koji je u početku podignut, ah tako ljepi da se 
danas bi rijetko našao u kojoj Crkvi ih nigdje, on je načinjen sav poput vinograda i grožđa sa 
mnogim Anđelima. Kip Majke Božje Ciseljske je vrlo ljepi, to nemožemo znati dah je odpočetka 
u Oltaru bio baš ovaj kip ili je bio koji drugi izrađen na platnu kakovi su obično bih Kipovi večim 
dijelom po svima Crkvama u Oltaru, o tom nemožemo danas ustanoviti, jer u današnje doba 
nitko ne pamti drukčije nego ovako kako je danas. Kapelica Majka Božja Ciseljska imade još 
druga manja dva Oltara i to sv. Ivana i sv. Franje, no ovi kipovi izrađeni su na platnu. Kapelica 
imade ljepu Sekrestiju u Crkvi Propovijedaonicu, Kor i Orgulje sve poput koje veće Župne Crkve. 
Govori se daje Majka Božja Čiseljska u prijašnje doba iz ovog mjesta dijelila mnoge milosti svima 
koji su se utjecali zagovorom k njoj. Tako se pripovjeda da je bio jedan čovjek u prijašnje doba 
krivo obtužen da je ukrao jedne volove i stoga razloga je bio u okovima, te je po zagovoru M. B. 
Čiseljske oslobodio se tih okova te ih je donio u istu Kapelicu gđe se i danas nalaze isti okovi iza 
oltara u Kapelici. 

Nadalje se pripovijeda da se je jedan Turković iz Zaprešića utopio u Savi a Mati njegova nije 
dugo znala gđe joj je sin, te gaje zagovarala M. B. iz Pušćanskoga brega, da ga želi vidjeti ih živoga 
ili mrtvoga, te da je isti isplahnuo iz Save isti dan ah naravski mrtav. Tako se govori da strani 
ljudi koji nisu bih mogući da hodočaste M. B. Čiseljskoj te su se utjecali njoj po zagovoru Majki 
Božjoj iz Pušćanskog brijega, dok su drugi opet hodočastili iz dalnjih krajeva k ovoj Kapelici i 
utjecali se po zagovoru M. B. Čiseljskoj. Tu su bile sv. Mise mnogo puta u godini po običaju kao i 
danas, te i danas dolaze i strani župljani da obave svoj zagovor svaki puta kad god je sveta Misa 
u istoj Kapelici, osobito na Čiseljsku Nedelju kada je ovdje lijepo proštenje. 

Što nadalje znamo o Kapelici M. B. Čiseljske. 

Pripovjeda se da što se pamti Kapelica M. B. Čiseljske je imala uvijek veliko i ljepo zvono oko 
500 kg težine te se uvijek ovdje zvoni kao i danas na molitvu u jutro o podne i navečer jer se 
odavde čuje nadaleko zvonjava jer je Kapelica na velikom brijegu. Kapelica M. B. Čiseljske imade 
zemljišta za uzdržavanje Kapelice oko 1 Vi jutara, natom zemljištu nalazi se vinograd oranica i 
nešto zasađene t.z. gacije za sječi kolje za vinograd. U prijašnje doba dok je bio stari vinograd 
te je ovo sve zemljište bilo zasađeno onim vinogradom, tu je bio u ono doba nedaleko od Crkve 
iskopan u zemlju i sazidan jedan veliki podrum gđe se je spremalo Crkveno vino i vinsko suđe, 
i u istom podrumu je bila smještena t.z. Preša za gnječenje grožđa, od ovoga podruma se još i 
danas temelj vidi. Kod Kapelice M. B. Čiseljske spominje se Šekutor Stjepan Andraka koji je bio 
i selski Starješina, u Prijašnje doba stajale su u blizini Kapelice neke drvene zgrade sa slamom 
pokrivene ove zgrade bile su t.z. Klijeti gđe se je spremalo vino i vinske sude, ove klijeti su bile 
župljanov Vugecov iz Hrebine te su kasnije iste izgorele, no Kapelici se nije od toga požara ništa 
dogodilo dok neki kažu da bio toranj malko oštećen od istog požara. 

Kako smo prije naveli da je imala Kapelica niži toranj pokriven sa drvenim daskama taj toranj 
se je došao i kako se pripovjeda da je bio nešto oštećen od požara, te su gosp. Veličasni Župnik 
Pušćanski Manjkaš i Šekutor Stjepan Andraka, nabavili novi toranj. Plan novoga tornja je bio 
takav kakav je u Brdovcu na Župnoj Crkvi kod sv. Vida. graditelj novoga tornja je bio iz Zagreba 
koji se je zvao Jakuš, te je isti graditelj onaj toranj koji je bio u planu za Kapelicu M. B. Čiseljsku 
odpremio nekoj drugoj Crkvi, a ovaj toranj koji je sada kod Kapelice bio je određen nekoj drugoj 
Crkvi te ga je isti graditelj dopremio k ovoj Kapelici. No gosp. Župnik Manjkaš je znao kako 
je to izašlo te da je prešutio o tom jer da mu nije bilo badava, pošto je i ovaj ljepi toranj samo 
ipak nije onaj koji je bio u planu kakav je na Brdovcu kod sv. Vida. Novi toranj podignut je 
od prijašnjega zida nekih pet metara viže na drvene stupove, te je ostao tako smješten na tima 
drvenima stupovima više godina. 

Za vremena gosp. Veličasnoga Manjkasa bilo je u Kapelici M. B. Čiseljske veliko i lijepo zvono 
koje se je nadaleko čulo, u to doba je bio zvonar koji se je zvao Cirkveni tada je jedanput isto zvono 
puknulo, tada je gosp. Župnik Manjkaš menjao iz Beča sa zvonoljevcem za ovo puknuto zvono 
te je dobio drugo novo koje je bilo isto glasno i ljepo zvono, te nam je isto zvono bilo oduzeto sa 
drugima ostalim manjimi zvonovima u vrijeme svjetskoga rata koji je nastalo god 1.914 a ono 
puknuto zvono je zvonoljevac nešto ispravio te ga je prodao pod novo u susjednu Župu Luka. 
Kod Kapelice M. B. Čiseljske nalazilo se je uz veliko zvono još jedno manje zvono dok u Župnoj 
Crkvi su bili četiri zvona, tada su jedno manje zvono prenesli iz Župne Crkve k istoj Kapelici 
tako da su bila u Kapelici tri zvona i u Župnoj Crkvi tri, pošto nije ista Kapelica daleko od Župne 
Crkve, tada se je zvonilo kod jedne i druge Crkve sa svim zvonovima kada bi bila Procesija i 

za Pokojnikom ko bi tako zahtijevao toga je bilo divno čuti kada se je sa šest zvona zvonilo, no 
u vrijeme Svjetskoga rata god. 1914 je svih šest zvona oduzeto. Kako smo prije naveli da je za 
vremena gosp. Župnika Manjksa i Sekutora Stjepana Andrake od kojega Sekutora se i danas 
porodica nalazi u selu Bregovljana, bio nabavljen novi toranj ovaj koji je i danas kod Kapelice 
M. B. Čiseljske, te je bi podignut viže od staroga zida nekih pet metara na drvene stupe, te je na 
istim stupovima i ostao do vremena gosp. Veličasnog Župnika Vajdiča, tada je bio Šekutor iste 
Kapelice sve do svoje smrti Petar Ljubić od kojeg se i danas porodica nalazi u selu Hrebina. 

Šekutor Petar Ljubić mnogo se je brinuo za Kapelicu. Tada za vremena gosp. Župnika M. 
Vajdiča dao je onu šupljinu na tornju između stupova sazidati sa ciglom i sve što se tiče zida 
izvana obnoviti, nabavio je u toranj veliki Crkveni Sat, koji sat je uvijek bio dobar do Svjetskog 
rata koji je nastao god 1914. tada su Kapelici zvona oduzeta, od tada sat nije radio i tako danas 
stoji stroj od sata u Tornju. Isti Šekutor dao je istodobno i ljepo bojadisati Kapelicu sa slikama 
ovako kako je još danas, isto obnoviti Kor i druge sve popravke je poduzeo. U Kapelici na Koru 
nalaze se ljepe Orgulje no to nismo ustanovili u koje doba su prestale raditi, te još i danas nisu 
za uporabu kao i sat dok se nebi obnovilo jedno i drugo. Nadalje istodobno imala bi se dijeliti 
u Župi Pušćanskoj sv. Potvrda (Firma) i to u istoj Kapelici, neznamo ili sa razloga toga ako je 
slučajno bila Župna Crkva u isto doba u kakovom popravku, tada je gosp. Župnik Marko Vajdić 
dao pozvati župljane sa Šekutorom Petrom Ljubićem nato da bi se načinile drvene nove stube 
kojih se broji od Župne Crkve do Kapelice M. B. Čiseljske do 200 kom. te su župljani odmah 
načinili u osam dana prije dolaska Biskupa pošto su već iste stube bile vrlo slabe ili nikakove, 
te su isto tako i danas slabe. Govori se da kada su bile ove stube sve iznova načinjene da je to 
bilo upravo divota za vidjeti a kasnije su se samo nešto obnavljale. Kapelica M. B. Čiseljske nije 
imala čitavo ratno vrijeme nijednog zvona koje je trajalo i dulje od četiri godine, pošto nisu imale 
i druge Crkve. 

No Šekutor Petar Ljubić uzeo si je trud odmah iza Svjetskoga rata već u punoj starosti, te je 
počeo sabirati milodare za nabavu novoga zvona. Svaki župljan mu je rado dao te je nakupio 
milodara do početka god. 1921 daje mogao nabaviti zvona za Kapelicu M. B. Čiseljske 530 kg 
teško, koje se je plaćalo kg čistog zvonoljeva 30. Dinara te je koštalo to zvono oko 16.000 Dinara. 
Te je isto zvono prispjelo uoči Uzkrsnih Blagdana god. 1921. uz veliko slavlje i veselje. Blagoslov 
novoga nabavljenog zvona obavio je domaći gosp. Veličasni Župnik Pušćanski Stjepan Ključarić, 
a zvonu je Kumovao domaći gosp. Josip Jug rodom iz Pušće. Isto zvono javilo se je prvi put 
svojim ljepim glasom na Veliku subotu kod sv. Mise po običaju kod odvezanja zvona tada je 
sve željno slušalo staro i mlado, pošto je bilo u ono doba i sedam godina stare djece koji nisu 
nikada čuli kod Crkve zvona zvoniti. I tako je Kapelica M. B. Čiseljska i danas u ljepom redu, no 

Crkva je pokrivena malerđmi drvenimi pločicama, a toranj sa plehom koji se ističe još i danas sa 
svojom ljepotom, iznutra je Kapelica još i danas dobro ušćuvana i Oltari isto ozdo je načinjena 
sa lijepimi pločicami od kamena. No bilo bi dobro da je moguće poduzeti popravak Orgulja i u 
tornju sata, za sati bi trebalo nabaviti jošte jedno zvono a isto bi mu bio nužan i drugi popravak. 
Sekutor Petar Ljubić još za života uzimao si je trud za daljnju nabavu zvona u Župnu Crkvu i što 
bi bilo nužno kod Kapelice M. B. Čiseljske. Isti Šekutor Petar Ljubić spominje se dugogodišnji 
ne samo kod Kapelice M. B. Čiseljske nego zajedno i kod Kapelice sv. Katarine u Selu Hrebina, 
te je isti mnogo žrtvovao kod svakog Posla kod ovih Kapelica a i kod Župne Crkve. Poslije smrti 
Sekutora Petra Ljubića izabran je za Sekutora Kapelici M. B. Čiseljske pl. Juraj Hadrović iz sela 
Žlebca i zamjenik Petar Kozlek iz sela Dubrava te se sada ista dvojica brinu za Kapelicu M. B. 
Čiseljsku. 

Ovu Povjest zabilježio je Stjepan Hruševar 

U Pušći 29/12 Prosinca god. 1928. 

Stjepan Hruševar - Sosek, 

samouki kroničar pušćanske župe 

Dražen Mihok 


Stjepan Hruševar - Sosek rođen je 20. listopada 1894. godine u Mariji Magdaleni. U župnoj 
knjizi Župe sv. Jurja Status Animarum („Stanje duša") zapisano je da je Štetan Hruševar, četvrto 
dijete Bolteka Hruševara i Ane, rođ. Šinko. 

Godine 1920. vjenčao se s Katom Šinko s kojom je imao sedmero djece. U rodnoj Mariji 
Magdaleni živio je do završetka 2. svjetskoga rata kada je rasprodao imanje i odselio k djeci u 
Zagreb, gdje je živio do svoje smrti 1956. godine. 

Pokopan je na zagrebačkom groblju Miroševac. 

Zlatko Bočkal, unuk Stjepana Hruševara, jednom prilikom je izjavio kako nadimak za Stjepana 
- Sosek - i nije pogrdan. Također, svjedočio je da se njegov djed Stjepan Hruševar - Sosek po 
završetku Prvoga svjetskog rata pješice vratio s ruskog fronta! Sosek je bio nadaren za pisanje te 
ga stariji Magdalenščani još pamte kako sjedi u trnacu pišući, dok mu prilaze pojedini sumještani 
i nasilno oduzimaju zapise. Naime, Sosek je zapisivao i pojedinosti iz seoskog života koje se 
nisu baš svima svidjele. Još dugo su se prepričavale svakakve zgode sa Sosekom, a posebno na 
sastancima dobrovoljnog vatrogasnog društva, gdje su prisutni žalili što se njegovim zapisima o 
povijesti Pušće izgubio svaki trag. 

No, 2008. godine Stjepan Mihok - Žuti uručio mije prijepis Sosekovih bilješki pod naslovom 
„Povijest Pušće", koji mu je predala Gordana Radaković. Mojem oduševljenju nije bilo kraja! 
Autorica prijepisa, Gordana Radaković, kratko je zapisala: „Original ove povijesti nalazi se kod 
kćerke pokojnoga Stjepana Orinčića, Zore Stunković rođene Orinčić, a ovo je prijepis originala 
napravljen 2008. godine za potrebe Konzervatorskog zavoda Ministarstva kulture Republike 
Hrvatske." Naime, tada su se obavljale pripreme za obnovu kapele sv. Andrije u Bregovljani pa 
su zapisi Stjepana Hruševara bili i te kako zanimljivi i korisni Konzervatorskom zavodu. 

Naravno, da sam se nakon informacije o postojanju originalnih Sosekovih zapisa odmah 
uputio Zori Stunković. No, uslijedilo je razočaranje. 

Naime, radilo se o prvom prijepisu dokumenta „Povijesti Pušće" iz 1972. godine, u kojem 
ondašnji odličnik Stjepan Orinčić dopisuje: „Povod prikupljanja ove historije bio je prvi puta 1. 
svibnja 1960. godine kada se u Domu kulture Pušća održavala priredba pod nazivom „Mikrofon 
je vaš", a s ciljem prikupljanja podataka o prošlosti Pušće. Najveći dio ove historije napisao je 

rukom i to krasopisom neki Hruševar Stjepan 1928. godine. Ne zna se kojima podacima se je 
služio, ili iz crkvenih knjiga ili iz nekih drugih izvora. Ova historija postoji pisana rukom." 

U potrazi za rukopisom uputio sam se zatim na pravo mjesto - nasljednicima Stjepana 
Hruševara. Unuk Stjepana Hruševara, Zlatko Bočkal, omogućio mi je uvid u izvorni rukopis 
našeg Soseka. Moram priznati da sam, listajući taj stari rukopis, osjetio veliko strahopoštovanje 
prema požutjelome spisu i tom krasopisu koji je i danas obiteljsko naslijeđe obitelji Bočkal. 

Sto sve sadrži Hruševarova „Povijest Pušće"? To je svojevrsni dokument koji sadrži četiri 
zasebna rukopisa, i to: 

„Povijest za Župnu crkvu sv. Jurja u Pušći, godine 1928." 

„Povijest za Kapelicu Majke Božje Čiseljske u Pušći, godine 1928." 

„Povijest za Kapelicu sv. Katarine u Pušći, godine 1928." 

„Povijest za Kapelicu sv. Andrije u Pušći, godine 1928." 

Hruševar sva četiri rukopisa potpisuje riječima: „Ovu Povijest je zabilježio Stjepan Hruševar 
iz sela Marije Magdalene U Pušći dne 30/12 Pros.Godine 1.928." 

U dodatku „Povijesti za Župnu crkvu sv. Jurja" zapisano je: ,,A Kapelica bi bila najstarija 
između ostalih Kapelica i to Kapelica sv. Marije Magdalene, a zatim Kapelica Majka Božja 
Čiseljska. Za ove dvije Kapelice govori se da su sagrađene negde prije 400 godina. A za Kapelicu 
sv. Katarine i sv. Andrije nismo primili točnih podataka o njihovim starosti." 

Iz čega je i odakle Stjepan Hruševar - Sosek crpio podatke za pisanje svojih rukopisa? 
Pretpostavljam da mu je izvor bila pučka usmena predaja - legende, priče, anegdote te župni 
zapisi do kojih mu je pristup bio omogućen zahvaljujući prijateljskim odnosima s pušćanskim 
svećenicima. 

Godine 1928. velečasni Šimečki u Župnoj spomenici piše: „Sasvim je renovirana kapela sv. 
Marije Magdalene izvana i iznutra. Sva je nanovo oličena. Trošak je podmiren iz kapelske 
blagajne i dobrovoljnim darovima. Mnogo se kod svega toga istaknu kapelski šekutor Stjepan 
Hruševar koji je ponosan time da zdušno i ozbiljno shvaća čast i dužnost šekutora. Isti je šekutor 
napisao povijest župne crkve i svih područnih kapela." 

Već sam spomenuo kako je naš Sosek bio nadaren za pisanje, iako u Spomenici pučke škole 
u Pušći od 1848. - 1914. godine, osim suhoparnih brojki učenika-sposobnjaka te imena visokih 
vizitatora škole, nema nikakvih zapisa o pojedinim polaznicima poimence. Stjepan Hruševar 
bio je samo jedan od brojeva sposobnjaka. Nikakvo isticanje njegova imena nije zabilježeno u 
Spomenici škole te je nepoznanica koliko je godina osnovnoškolskog obrazovanja imao Hruševar. 

Druga pretpostavka jest da mu je netko pomagao u zapisivanju sjećanja njegovih sumještana. 
Svojedobno je općinski matičar bio Karlo Horvat (1911.-1966.) iz Marije Magdalene koji je nakon 
četverogodišnjeg osnovnog obrazovanja, tri godine „stažirao" kod izvjesnog Belinića, bilježnika 
u Pušći te tako stekao zvanje matičara. No, Karlo je 1928. godine imao samo sedamnaest godina 
te je malo vjerojatno da je bio od pomoći našem Soseku. Usprkos svim nagađanjima, Stjepan 
Hruševar jedini je napisao dragocjeni povijesni dokument za pušćansku župu. Naravno da 
u zapisima ima i dosta povijesnih netočnosti, ali one ne umanjuju vrijednost nastojanja, ni 
požrtvovnost Stjepana Hruševara u bilježenju događaja iz naše prošlosti. 


Nama pak samo preostaje da se dostojno odnosimo prema toj baštini. U povodu najnovijega 
prostornog uređenja „Staze života" s postajama Križnoga puta podno kapele Majke Božje 
Čiselske, prvi put objavljujemo Sosekove zapise o kapeli koja je davne 1928. godine bila predmet 
njegova istraživanja. 

Kopija naslovnice 

Sveta krunica 


Kako moliti krunicu? 

Držeći križić krunice, prekrižimo se i molimo Apostolsko vjerovanje. 

Nakon vjerovanja moli se Oče naš, tri Zdravo Marijo i Slava Ocu, a zatim Oče naš, deset puta 
Zdravo Marijo i Slava Ocu. 

Iza riječi Isus kod svake Zdravo Marijo dodaju se odgovarajući zazivi vjere, ufanja, i ljubavi te 
pojedinih otajstava: 

Na tri prva zrna: 

1. Koji neka nam umnoži vjeru. 

2. Koji neka nam učvrsti ufanje. 

3. Koji neka nam usavrši ljubav. 

Radosna otajstva krunice (mole se ponedjeljkom i subotom): 

1. Koga si. Djevice, po Duhu Svetom začela. 

2. Koga si. Djevice, Elizabeti u pohode nosila. 

3. Koga si. Djevice, rodila. 

4. Koga si. Djevice, u hramu prikazala. 

5. Koga si. Djevice, u hramu našla. 

Žalosna otajstva krunice (mole se utorkom i petkom): 

1. Koji se za nas krvavim znojem znojio. 

2. Koji je za nas bičevan bio. 

3. Koji je za nas trnjem okrunjen bio. 

4. Koji je za nas teški križ nosio. 

5. Koji je za nas raspet bio. 

Slavna otajstva krunice (mole se srijedom i nedjeljom): 

1. Koji je od mrtvih uskrsnuo. 

2. Koji je na nebo uzašao. 

3. Koji je Duha Svetoga poslao. 

4. Koji je tebe. Djevice, na nebo uzeo. 

5. Koji je tebe. Djevice, na nebu okrunio. 

Otajstva svjetla krunice (mole se četvrtkom): 

1. Koji je na rijeci Jordanu kršten bio. 

2. Koji nam se na svadbi u Kani objavio. 

3. Koji nam je kraljevstvo Božje navijestio i na obraćenje nas pozvao. 

4. Koji se na gori preobrazio i svoju na slavu objavio. 

5. Koji nam se u otajstvu euharistije darovao. 

Na početku i na kraju Sv. krunice može se dodati ovaj zaziv: 

„O, Isuse, to je tebi za ljubav, za obraćenje grešnika i kao naknada za uvrede, koje se nanose 
Bezgrešnom Srcu Marijinu." 


Poslije svake desetice može se dodati: 

„O, moj Isuse, oprosti nam naše grijehe, očuvaj nas od paklenog ognja i dovedi u raj sve duše, 
osobito one kojima je najpotrebnije tvoje milosrđe." 


Na kraju krunice molimo: 

„Zdravo, Kraljice, Majko milosrđa, živote, slasti i ufanja naše, zdravo! K tebi vapijemo 
prognani sinovi Evini. K tebi uzdišemo, tugujući i plačući u ovoj suznoj dolini. Svrni, dakle, 
zagovornice naša, one svoje milostive oči na nas te nam poslije ovoga progona pokaži Isusa, 
blagoslovljeni plod utrobe svoje. O blaga, o mila, o slatka djevice Marijo!" 

